หนุนหยวนลดผันผวนคาดอีก4ปีผงาดเต็มที่
ธปท.หนุนภาคธุรกิจใช้เงินหยวนลดความเสี่ยงค่าเงินผันผวน เอชเอสบีซีคาดผงาดเต็มที่ภายในปี 2561
15 ต.ค. 2557

ธปท.หนุนภาคธุรกิจใช้เงินหยวนลดความเสี่ยงค่าเงินผันผวน เอชเอสบีซีคาดผงาดเต็มที่ภายในปี 2561
นางจันทวรรณ สุจริตกุล ผู้ช่วยผู้ว่าการสายตลาดการเงิน ธนาคารแห่งประเทศไทย (ธปท.) กล่าวในงานสัมมนาธุรกิจไทยฮ่องกง เรื่องสกุลเงินเหรินเหมินบี (เงินหยวน) ว่า ธปท.จะส่งเสริมให้ผู้ประกอบการไทยหันมาใช้เงินหยวนในการค้าและการลงทุนมากขึ้น เพื่อช่วยบริหารจัดการความเสี่ยงจากอัตราแลกเปลี่ยนของสกุลเงินหลักที่ผันผวน ซึ่งปัจจุบัน 80% ของมูลค่าการค้าระหว่างประเทศยังเป็นเงินเหรียญสหรัฐและมีแนวโน้มจะผันผวนขึ้น
น.ส.วชิรา อารมย์ดี ผู้อำนวยการอาวุโส ฝ่ายตลาดการเงิน ธปท. กล่าวว่า ผู้ประกอบการไทยยังใช้เงินหยวนชำระค่าสินค้าและบริการเพียงราว 1% ของมูลค่าการค้าไทยจีน 1.6 แสนล้านบาท ในเดือน ส.ค. แต่แนวโน้มจะสูงขึ้นแน่ เพราะรัฐบาลจีนส่งเสริม แม้จีนเองจะยอมรับว่ากฎหมายและหน่วยงานการกำกับการใช้เงินหยวนเปลี่ยนแปลงบ่อยก็ตาม 
ด้าน นายกิล ซิลวา ผู้อำนวยการบริหาร กลุ่มธุรกิจบริหารเงินและตลาดทุน ธนาคารเอชเอสบีซี ประเทศไทย กล่าวว่า การค้าของจีนที่มีการชำระเป็นเงินหยวนเพิ่มขึ้นจาก 3% ในปี 2553 นั้น คาดว่าจะเพิ่มเป็น 30% ในอีก 23 ปีข้างหน้า เพราะเงินหยวนก้าวมาอยู่อันดับ 2 แทนเงินยูโรแล้ว ซึ่งธนาคารมองว่าเงื่อนไขต่างๆ จะช่วยให้เงินหยวนสามารถซื้อขายได้คล่องตัวเต็มที่ได้ภายในปี 2561
ทั้งนี้ ทางการจีนได้ผลักดันการใช้เงินหยวนในเวทีโลกอย่างหนักในช่วงหลายปีที่ผ่านมา โดยเฉพาะในกลุ่มประเทศยุโรป เช่น การทำข้อตกลงทวิภาคีสวอปค่าเงิน และการเปิดสำนักหักบัญชี และมีรายงานว่าธนาคารกลางยุโรป (อีซีบี) อาจพิจารณาเริ่มซื้อเงินหยวนเข้ามาเป็นหนึ่งในทุนสำรองต่างประเทศด้วย
นายวินเซ็นต์ ลี กรรมการบริหาร ธนาคารกลางฮ่องกง กล่าวว่า หลังการเปิดเสรีการค้าการลงทุนในประชาคมเศรษฐกิจอาเซียน (เออีซี) จะยิ่งช่วยให้มูลค่าการค้าระหว่างไทยจีน และอาเซียนจีนขยายตัวขึ้นอีกมาก ประกอบกับตลาดหุ้นเชื่อมโยงถึงกัน ทำให้มีนักลงทุนไทยสนใจไปลงทุนในฮ่องกงจำนวนมาก ขณะที่นายสิทธิชัย จิวัฒน์ธนากุล ผู้จัดการทั่วไป ธนาคารกรุงเทพ สาขาฮ่องกง กล่าวว่า ปัจจุบันธุรกรรมเงินหยวนของธนาคารเพิ่มขึ้นต่อเนื่องมาอยู่ที่ราว 23% ของธุรกรรมรวมในสาขาฮ่องกง